b'\n_START_ARTICLE_\nS\xc3\xa4vellahja 22000\n_START_PARAGRAPH_\nS\xc3\xa4vellahja 22000 oli Yleisradiossa vuosina 1962\xe2\x80\x932003 kuultu radio-ohjelma. Sill\xc3\xa4 ker\xc3\xa4ttiin varoja muun muassa Suomen Punaisen Ristin eri avustuskohteisiin.\n_START_SECTION_\nHistoria\n_START_PARAGRAPH_\nS\xc3\xa4vellahja l\xc3\xa4hetettiin ensimm\xc3\xa4ist\xc3\xa4 kertaa vuonna 1956. Apua ker\xc3\xa4ttiin muun muassa Unkariin  maassa tapahtuneen kansannousun j\xc3\xa4lkeen. S\xc3\xa4\xc3\xa4nn\xc3\xb6llisesti se aloitettiin vuonna 1962 SPR:n silloisen puheenjohtajan kenraali A. E. Martolan aloitteesta. Ohjelman nimi tuli S\xc3\xa4vellahjan postisiirtotilin numerosta._NEWLINE_S\xc3\xa4vellahjaa kuultiin sunnuntaisin alun perin radion Yleisohjelmassa ja my\xc3\xb6hemmin Yle Radio Suomessa sek\xc3\xa4 Yle Radio 1:ss\xc3\xa4. Ohjelman juontajana toimi vuoteen 1986 asti Esko Mustonen. H\xc3\xa4nen j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle sit\xc3\xa4 toimitti Juhani Merikallio._NEWLINE_Ohjelman esikuvan mukaan aloitettiin 1960-luvulla my\xc3\xb6s nuorisolle suunnattu Nuorten s\xc3\xa4vellahja. Sit\xc3\xa4 l\xc3\xa4hetettiin aina Yleisradion kanavauudistukseen vuoteen 1990 saakka.\n_START_SECTION_\nRuotsinkielinen s\xc3\xa4vellahja\n_START_PARAGRAPH_\nSamaan aikaan S\xc3\xa4vellahja 22000:n kanssa aloitettiin ruotsinkielinen En g\xc3\xa5va i toner._NEWLINE_Sen ensimm\xc3\xa4isen\xc3\xa4 toimittajana oli 14 vuoden ajan Anders G. Lindqvist. Ohjelmaa kuuluu edelleen Yle Radio Vegan ohjelmistoon nimell\xc3\xa4 Tong\xc3\xa5van. Nykyinen toimittaja on Camilla Kivivuori._NEWLINE_Ruotsinkielist\xc3\xa4 s\xc3\xa4vellahjaa tehtiin my\xc3\xb6s nuorille suunnattuna nimell\xc3\xa4 Ungdomens g\xc3\xa5va i toner.'